"אני מבקשת ממך לעזוב עכשיו את המקום", זועפת האשה התקיפה שפורקת קופסאות קרטון מטנדר רנו לבן. שלושת הגברים שעוזרים לה נעצרים ונועצים מבט לא נעים. "גרים כאן פליטים סורים?", אני מקשה. "מי שגר כאן ומי שלא גר כאן, זה לא עניינך, פשוט תעזוב. אם אתה מחפש פליטים סורים תעשה גוגל, כולם שם".

האשה ושני עוזריה הם מעין ועד בית מקומי, נכון יותר ועד שכונה, שמסייע לפליטים סורים שמצאו מקלט במבנה נטוש שמאכלסים גם שכניהם היוונים - בלבה של שכונת אקסקרכיה הססגונית והמסוכנת בבירה אתונה. זו שכונה של אנרכיסטים, שמאלנים קיצוניים מתנגדי הממסד, שבשעות הפנאי שלהם תוקפים מבני ציבור, מקשטים את קירות הבניינים הבלויים בציורי גרפיטי מרהיבים ומסייעים לפליטים. במרחק רחוב אחד מן המבנה, במרכזו של רחוב נוטארה, בשכונה שבה עצי פיקוס מצלים על יושבי הספסלים הדהויים, נמצא מרכז ההדרכה לפליטים. זו עוד יוזמה של קבוצת מתנדבים יוונים שבאים לכאן פעם או פעמיים בשבוע כדי ללמד יוונית.